Жалба, подадена на 30 април 2024 г. — Emanuele и Hansen/Парламент
(Дело T-228/24)
Език на производството: френски
Страни
Жалбоподатели: Gianfranco Emanuele (Серу–Мусти, Белгия), Dorte Hansen (Етербек, Белгия) (представители: L. Levi и P. Baudoux, avocates)
Ответник: Европейски парламент
Искания
Жалбоподателите молят Общия съд:
да обяви настоящата жалба за допустима и основателна,
да отмени решението на ответника от 4 юли 2023 г. относно пенсионните права на жалбоподателите,
доколкото е необходимо, да отмени решението на ответника от 5 февруари 2024 г., с което се отхвърлят индивидуалните жалби на жалбоподателите,
да осъди ответника да заплати всички съдебни разноски.
Основания и основни доводи
В подкрепа на жалбата си жалбоподателите изтъкват едно главно основание и едно основание при условията на евентуалност.
Като главно основание, жалбоподателите изтъкват нарушение на членове 21, 22 и 28 от приложение XIII към Правилника за длъжностните лица на Европейския съюз (наричан по-нататък „Правилникът“).
При условията на евентуалност жалбоподателите повдигат възражение за незаконосъобразност, тъй като член 28 от приложение XIII към Правилника нарушава принципа на равно третиране.
____________